Suðurkorea góðkendi í gjár sum síðsta landið keypið hjá A. P. Møller-Maersk av Hamburg Süd. Harvið kann handilin upp á 4,3 mia. dollarar, sum varð fráboðaður í desember í fjør, endaliga avgreiðast. Maersk væntar, at hetta verður gjørt í morgin. Við góðkenningunum hjá Suðurkorea og Kolumbia hevur Maersk nú allar tær 23 neyðugu góðkenningarnar til yvirtøkuna av Hamburg Süd í pottinum. "Løgfrøðiliga góðkenningartilgongdin er framvegis á rættari kós. Vit vænta at enda handiliní morgin 30. november, "skrivar Maersk í einum telduposti til Maritime Danmark. Sum galdandi hevur verið við góðkenningunum frá øðrum londum, kom góðkenningin frá Suðurkorea heldur ikki í hús uttan treytir. Maersk Line játtar soleiðis at taka Hamburg Süd út úr samsiglingaravtaluni (vessel sharing agreement) á rutuni millum Fjareystur og Miðamerika/Karibia, eins og Maersk játtar ikki at leingja eina avtalu millum Fjareystur og vesturstrondina av Suðuramerika, skrivar reiðaríið í teldupostinum. Hamburg Süd verður tó framvegis virkið á hesum rutunum. Broytingarnar koma í gildi, tá handilin er endaliga avgreiddur, væntandi í morgin. Maersk Line vónar at kunna fáa synergiir burturúr integratiónini av Hamburg Süd upp á millum 300 og 400 mió. dollarar um árið frá 2019.